Бырмамыт Гуащэкъарэ дунейм ехыжащ
Къэбэрдей-Балъкъэрым и гъуазджэмрэ и щэнхабзэмрэ хэщIыныгъэшхуэ ягъуэтащ. И ныбжьыр илъэс пщIейрэ ещанэм иту дыгъэгъазэм и 18-м дунейм ехыжащ КъБР-м щIыхь зиIэ и артисткэ, пшынауэ Iэзэ Бырмамыт Гуащэкъарэ Хьисэ и пхъур.
Къэбэрдей лъэпкъым и щэнхабзэмрэ и гъуазджэмрэ зэфIэзыгъэува цIыху зыбжанэм яхэтщ зи пшынэбзэр жыжьэ Iуа Бырмамыт Гуащэкъарэ. 1928 гъэм Сэрмакъ къуажэм къыщалъхуа пщащэ зэчиифIэм а зэманым къекIуэкI хабзэм тету и унагъуэм пшынэ еуэкIэ щызригъэсат. Ауэ пшынэр гъэIурыщIэн IэзагъкIэ пщащэ ныбжьыщIэр езым хуэдэхэм къахэщым и мызакъуэу, ар икIи адыгэ пшыналъэм къызэрыхуигъэщIам япэу гу лъызытар а зэманым «Кабардинка» къэфакIуэ-уэрэджыIакIуэ ансамблым и пшынауэ пажэу щыта Къашыргъэ КIурацэщ. Пшынауэ ныбжьыщIэхэм я зэпеуэм къыхэжаныкIа пщащэр КIурацэ и гъэсэн хъуам къыщымынэу, и егъэджакIуэм и пIэ зэриувэфын Iэзагъи къызыкъуихат зэман кIэщIым. Гуащэкъарэ и пшынэ макъыр нэIусащ адыгэм зи лъэ щеувэха дэтхэнэ хэгъуэгуи.
Хэку гъуазджэм абы щыпхиша япэ лъэбакъуэхэр «Кабардинка» къэрал ансамблым епхащ. КъэфакIуэхэри уэрэджыIакIуэхэри арэзы зыщIыф хъыджэбзыр мыгувэу ансамблым и пшынауэ пажэ мэхъури, къэбэрдей лэжьакIуэбэм макъамэ гунэскIэ гупсэхугъуэ езытыф артисткэ Iэзи къыхокI. Зи бжыгъэр 150-м нэс къафэжьхэр, композитор Iэзэхэм я Iэдакъэ къыщIэкIа къафэщIэхэр игъэзащIэу зэрыщытам нэмыщI, Бырмамытым и цIэр адыгэ гъуазджэм и бжаблэм игъащIэкIи итынущ «Гуащэкъарэ и къафэ» фIэщыгъэр зезыхьэ, езым зэхилъхьэжа макъамэмкIи.
Зи псэр зи IэщIагъэм хэлъ Гуащэкъарэ, артистхэм я хабзэу, «цIыхубэм я пащхьэм и псэр щитащ» жыхуаIэм хуэдэ хъуащ. Бзылъхугъэ жьыщхьэ махуэр 2015 гъэм дыгъэгъазэм и 10-м иужьрейуэ утыку къыщихьэжат Налшык дэт Киноконцерт гъэлъэгъуапIэм. Ар хэтащ Кавказ Ищхъэрэм щыщ щIыналъэхэм я пшынауэхэм я зэпеуэшхуэм. Къэбэрдей-Балъкъэрым и гъуазджэмрэ и щэнхабзэмрэ и уафэгум хуэфащэ дыдэу увыпIэ лъагэ щызыIыгъа пшынауэ щэджащэм жэнэтыр унапIэ хуэхъуну Тхьэ дыхуолъэIу.
КъБР-м ЩэнхабзэмкIэ и министерствэ.
КъБР-м ЩэнхабзэмкIэ и министерствэм, КъБР-м Печатымрэ цIыхубэ коммуникацэхэмкIэ и къэрал комитетым, «Къэбэрдей-Балъкъэр» ВТК-м, «Къэбэрдей-Балъкъэр» ГТРК-м, «Налшык» ОРТК-м, «Адыгэ псалъэ», «Кабардино-Балкарская правда», «Заман», «Советская молодежь», «Горянка» газетхэм, «Литературная Кабардино-Балкария», «Iуащхьэмахуэ», «Минги Тау», «Солнышко», «Нур», «Нюр» журналхэм, Дунейпсо Адыгэ Хасэм, Къэбэрдей Адыгэ Хасэм хъыбар фагъащIэ пшынауэ Iэзэ, КъБАССР-м щIыхь зиIэ и артисткэ Бырмамыт Гуащэкъарэ Хьисэ и пхъур дунейм зэрехыжамкIэ икIи абы и Iыхьлыхэмрэ и благъэхэмрэ яхуогузавэ.
